Predkladacia  správa

k návrhu  na vydanie ústavného zákona o ochrane verejného záujmu pri výkone funkcií verejných funkcionárov

Podnet
Návrh na vydanie ústavného zákona o ochrane verejného záujmu pri výkone funkcií verejných funkcionárov  predkladá vláde Slovenskej republiky ako iniciatívny návrh podpredseda vlády a minister spravodlivosti SR Daniel Lipšic.

Účel zákona
	Účelom návrhu ústavného zákona je ustanoviť podmienky výkonu funkcií verejných činiteľov z dôvodu ochrany verejného záujmu. 
 
Obsah
	Problematiku vo vzťahu k ústavným činiteľom a vyšším štátnym funkcionárom upravuje ústavný zákon č. 119/1995 Z. z.. a ochranu verejného záujmu pri výkone funkcií ďalších verejných činiteľov zabezpečujú viaceré zákony, napríklad zákon č. 385/2000 Z. z. o sudcoch a prísediacich, zákon č. 154/2001 Z. z. o prokurátoroch a právnych čakateľoch prokuratúry, zákon č. 302/2001 Z. z. o samospráve vyšších územných celkov (zákon o samosprávnych krajoch). Predložený návrh ústavného zákona ná za cieľ ustanoviť minimálny štandard povinností a obmedzení pri výkone niektorých verejných funkcií. Jednotlivé zákony, ktoré podrobne upravujú právne postavenie týchto verejných funkcionárov môžu ustanovovať aj prísnejšie povinnosti a obmedzenia, vzhľadom na špecifiká tej ktorej verejnej funkcie, avšak nesmú ísť nižšie, ako je minimálny štandard ustanovený týmto návrhom ústavného zákona. 
Predložený návrh ústavného zákona v porovnaní s platným ústavným zákonom č. 119/1995 Z. z. v rozširuje okruh osôb, na ktoré sa vzťahuje, spresňuje legislatívne vyjadrenie jednotlivých povinností a obmedzení verejných funkcionárov, zjednodušuje konanie o ochrane verejného záujmu pri výkone funkcií a zavádza systém verejnej kontroly do právnej úpravy. 
Návrh zákona nebude mať dopad na štátny rozpočet, rozpočty obcí alebo rozpočty vyšších územných celkov. Materiál nemá finančný, ekonomický, enviromentálny vplyv ani vplyv na zamestnanosť a preto sa táto doložka nevyhotovuje.
Návrh ústavného zákona zatiaľ nebol prerokovaný v Rade hospodárskej a sociálnej dohody Slovenskej republiky ani v poradných orgánoch vlády.
Návrh ústavného zákona bol predmetom riadneho medzirezortného pripomienkového konania. V rámci neho uplatnili k návrhu zásadné pripomienky 
a)	Ministerstvo obrany SR vo veci doplnenia náčelníka Generálneho štábu ozbrojených síl Slovenskej republiky do osobnej pôsobnosti v čl. 2,
b)	Národná banka Slovenska vo veci úpravy straty funkcie guvernéra NBS,
c)	Úrad na ochranu osobných údajov vo veci doplnenia predmetného návrhu o ustanovenia zosúlaďujúce predmetný návrh so zákonom č. 428/2002 Z. z. o ochrane osobných údajov,
d)	Ministerstvo vnútra SR vo veci úpravy inkompaktibility funkcií a zákazu výkonu určitých činností funkcionármi územnej samosprávy.
Návrh ústavného zákona bol aj v zmysle týchto zásadných pripomienok upravený s výnimkou pripomienky Ministerstva vnútra SR, ktorá je uvedená aj vo vyhodnotení medzirezortného pripomienkového konaia. Návrh sa teda na rokovanie vlády SR predkladá s rozporom s Ministerstvom vnútra SR.
	Návrh ústavného zákona o ochrane verejného záujmu pri výkone funkcií verejných funkcionárov  bol predmetom rokovania Legislatívnej rady vlády SR 20. mája 2003. Legislatívna rada po prerokovaní a posúdení odporučila predkladateľovi návrh upraviť v zmysle jej pripomienok a odporúčaní a predložiť na rokovanie vlády SR. Pripomienky a odporúčania lefislatívnej rady boli do tohto návrhu zapracované.